Papersnake/gushiwen huggingface dataset:
木兰花慢 再和何侍御前府韵，前章所谓变风
王恽（元代）

六合一家统，依日月，到重光。道太岱封书，云龙接踵，此意难忘。西园万花绣错，好枕中、蝶花似蒙庄。敛翅深栖金粉，贪芳更度银塘。一生白眼贵人旁。赢得姓名香。几戏影棚边，随人鼓笛，贺老当场。虽可笑，犹有用，似也胜、陈许怒争床。静想行藏有命。且休眼热王阳。
咏兰叶
张羽（明代）

泣露光偏乱，含风影自斜。
俗人那解此，看叶胜看花。
题壁 其一
和庵主（宋代）

自从南岳来雪窦，二十馀年不下山。两处居庵身已老，又寻幽谷养衰残。
雪中狂言五首 其四
张耒（宋代）

请说吾乡人种麦，漫山亘野顷千百。北风寒严大泽乾，一腊何啻见三白。

春泥冰消土脉动，垄亩渐纵牛羊迹。街头作饼大如槃，一岁衣食事已毕。
宿真如寺 其一
王十朋（宋代）

迢迢脩岭踏朱红，林壑深藏古梵宫。一阁摩云锁宸翰，神光长照大江东。
春思五首 其一
韦骧（宋代）

庭前弱柳黄金线，池畔新苔绿玉钱。可是燕鸿恋韶景，犹将健羽度晴天。
以双蟹杯酒饷阿宝作诗戏之
赵鼎臣（宋代）

双螯才映箸，一勺仅盈瓯。未足多沉湎，聊堪小拍浮。
月夜舟渡三山
伍瑞隆（明代）

潮平思利涉，月出海门西。露白天如洗，沙明岸不迷。

萤飞暗自照，乌冷夜先啼。此夕任孤棹，青尊谁为携。
龙游雨泊
殳庆源（清代）

摊饭小眠起，茫茫涨拍天。烟江三日雨，云壑万重泉。

山势溪流曲，滩声水碓连。龙游城外路，沽酌又停船。
秋日山居八事 其五 早起
欧阳澈（宋代）

振衣拂晓启松扃，月淡风轻酒顿醒。密竹含烟争滴翠，幽兰浥顿远闻馨。

清怜高洁蝉嘶柳，閒羡优游鹿食苹。试枕碧流端洗耳，白云深处诵黄庭。
杏山翁寿歌
欧大任（明代）

濑乡之孙内乡客，文杏满山署仙伯。三玄岁岁纷矣紫，五沃枝枝烂然白。

种从东海都尉求，实容洛涘园人摘。西岭新成董奉林，南邻半似张元宅。

昔日长安奏赋来，正逢五色曲江开。紫茸系柳章台辔，碧玉飞英麴院杯。

上林文木栖不借，中禁明光望却回。酣歌地厌金门据，卜居策指丹江去。

羔雁频辞三府书，烟霞自草诸山疏。贤良再上谢菑川，骠骑初心落句注。

大儿周南太史公，小儿高第郎官署。万石家能向里趋，八龙门可迎宾御。

佳辰上寿祝乔龄，尺简称诗满朝署。香扑玉缸花更繁，此时仙伯驾青鸾。

崧高嵾上将扶毂，裹核蓬莱授我餐。
杨秘校秋怀 其二
宋祁（宋代）

凉风飒彫年，遥昔耿多虑。冽冽寒螀鸣，离离客鸿度。

之子怀茂寒，有志康庶务。未蒙徐乐召，方感董生遇。

道局骏愿违，弦絙危响赴。此际怊怅情，偕之岁云暮。
壬寅夏大纪事后歌
张洵佳（清代）

吾乡地势高，水田连山麓。不畏大雨霖，但畏骄阳曝。

今年交夏大，雨仅沾霢霂。秧针初插时，秧水已不足。

尚有未耕田，专待雨如瀑。何期一月来，痴龙竟藏伏。

青苗萎欲死，水田乾成陆。即欲播杂种，亦视土膏沃。

霖雨既愆期，安望种能熟。似此荒象成，争向县官告。

县官摇手言，报灾君且莫。国债急如火，更比骄阳酷。

杂税且加赢，正赋乌能缩。急将夏税完，免与施敲扑。

君国不暇顾，何暇顾民瘼。施赈官无钱，平籴仓无谷。

转瞬开冬漕，尔再毋轻渎。乡民闻此言，齐声问一哭。
元发弟携家避水於迎山阁且赋二小诗寄诸子勉次其韵 其二
李光（宋代）

忽惊落日转东隅，人意欣欣似跃鱼。泛宅同来真不恶，几家回首叹楼居。
古意寄汤吉甫
梁玉绳（清代）

故衣未可弃，故人未可忘。衣故身所便，人故情益长。

自君长安身，谁与共翱翔。登高望四野，烟水苍茫茫。

愿随北飞鸟，扶摇到君旁。君旁不可到，风急毛羽伤。

缁尘三十丈，素衣变玄裳。长安非易居，何不归故乡。
次林千之赠水帘洞黄秀才韵
龚日章（宋代）

攀萝访山扉，极目穷海表。
峰疑庐山高，岩若盘谷杳。
药臼历穷庐，石楼迫天小。
水帘云顶飞，丹叶天涯渺。
古峒匝蝴蝶，闲庭喧百鸟。
诵声杂石溜，炊烟出林杪。
藜烛虽未辉，翠屏自环绕。
内乐屏纷华，天机蔑膠扰。
虀监比膏梁，所得孰多少。
会须携竹炉，一鸣听鸡晓。
次韵道卿残腊步游林薮草木渐有生意三首 其一
周紫芝（宋代）

抱病岁忽杪，杜门谁复来。感子阳春句，为嘘寒谷荄。

君才那易得，辞华陋邹枚。草木不足羡，云衢路当开。

春意私节物，荣枯竟何哉。封侯与裂土，且当付舆台。
留金馆作
京镗（宋代）

鼎湖龙驭去无踪，三遣行人意则同。
凶礼强更为吉礼，夷风终未变华风。
设令耳与笙镛末，只愿身糜鼎镬中。
已办淹留期得请，不辞筑馆汴江东。
古剑篇
吴询（清代）

海月苍苍照秋水，下有空潭老龙起。蛟人夜半啼海宫，古剑一龙飞万里。

龙泉太阿不敢夸，干将远遁轻镆铘。空山无人老松下，皎如清水芙蓉花。

白虎司秋天气精，伍员庙前秋月生。堂堂正气塞天地，寒光怒起飞涛龙。

吁嗟剑兮光不灭，白虹为气七星穴。万古英雄一片心，海风吹断天山雪。
齐天乐 秋蛩
江瑛（清代）

寒星碎影蕉窗底，西风几回吹到。碧焰愔愔，墙阴露冷，秋色重来池沼。

年华渐老。记醉扑花间，轻罗扇小。那日游情，如今独自甚怀抱。

伤心更怜腐草。荒园残月里，谁伴凄悄。画阁无人，纱笼向晚，岑寂珠帘频绕。

离愁多少。怕隋苑烟消，锦城秋早。孤照凄凉，一生难到晓。
秦中怀古 其五
于式枚（清代）

猎猎牙旗出苑墙，十千组练试明光。一鸾未毈灾先伏，九虎凭明势可常。

塞北风云朝白帝，关东烽火殉黄皇。银筝呜咽楼头语，可忆金鞭下未央。
知郡郑公挽诗
李弥逊（宋代）

拾芥声名早岁驰，白头有蕴未全施。向来茂草无留讼，是处甘棠有去思。

才术旧闻优少赣，交游剩欲赖当时。谁知沱水歌来暮，翻作西城薤露诗。
次韵世卿方伯西园牡丹
顾清（明代）

名花开日百花残，春到清明意已阑。馀赏自非天力与，芳心争得巧工攒。

开元胜会连资福，锦石幽丛转静观。翘首荆溪三百里，几时相对捲帘看。
颂古五十三首
释文礼（宋代）

磐陀漠漠秘苍苔，终日跏趺两鬓摧。
纵使不曾呼唤著，何尝谩得阿师来。
秋馆言怀
钱起（唐代）

蟋蟀已秋思，蕙兰仍碧滋。蹉跎献赋客，叹息此良时。

日夕云台下，商歌空自悲。
苦怀六首 其四
郑思肖（宋代）

昔为天上云，今作地下尘。踠足屡哭懊，痛惜六尺身。

父母生我时，教我为贤人。生得男儿骨，一死亦精神。

畴谓迫中年，堕影浊水滨。局蹐走残命，语飒气不伸。

固知复继剥，霜雪天地仁。愿得一脉暖，散为天下春。

援手水火间，以道拯斯民。俾知尊卑位，万世不湮沦。
呈汪山翁并赠梦庐柏庐兄弟二首 其一
王浩（清代）

黄农虞夏不可作，白发渡江天马行。我来拜倒石千仞，道大欲观韶九成。

愁看楚师换禹鼎，仰觉伏氏皆秦生。丈人二子并真妙，吐语况有崆峒声。
日用
陆游（宋代）

旧好疏毛颖，新知得麴生。
幽居无一事，枕臂听松声。
九奋 其九 沈湘
薛季宣（宋代）

观吾生伤何为乎今之世，永悲伤伤耿耿夜长而鲜寐。

临清湘伤思逝无舟，伥欲行伤不济。拟飞腾伤假羽翰于黄鹄，鹄已亡伤曾是余之能服。

将解衣而下游伤潜川不贯，惧射工之余中伤备蛟龙之刍豢。

登衡山之嵯峨伤柏松委靡，怨飘风之怒狂伤害于物理。

猿狖啸侣伤上获我冠，荆榛塞路伤下穿我履。望苍梧伤将重华之云愬，巉九疑之不可辩伤又藐然其烟雾。

杀竹枝而求泪班伤思二妃之矩度，哀灵脩之返无期伤荪舍兹将安寓。

首阳河渎远而不可适伤，视申子夷齐其有故。将从此汨罗之水伤，傥务成之或遇。

悲女媭之婵媛伤，临流而止余。涕滂沱伤，心悲江渚。

念我独伤，斯不可以久处。心如石而莫转伤，吾其此介。

与子别伤余将于迈，褰余衣伤不我止，蹈清泠伤余乃已。

抱巨石伤怀沙，谌同流伤灏波。其穷幽伤眇眇，皇合德伤太皓。
游郭希吕石洞二十咏·倾月
刘过（宋代）

去去山转深，树下益凄冷。
时有月乌飞，间碎梧桐影。
浣溪沙·父老争言雨水匀
辛弃疾（宋代）

父老争言雨水匀，眉头不似去年颦。殷勤谢却甑中尘。
啼鸟有时能劝客，小桃无赖已撩人。梨花也作白头新。
墨池发祥诗呈蒋教
刘名世（宋代）

城头学宫高巍巍，中有方井号墨池。
穷冬不竭春不溢，往往石眼通江湄。
故老相传右军宅，涤砚濡毫向池侧。
兰亭绝笔迹成尘，此间池水犹能黑。
绍兴之年值丙寅，一夕郁郁浮乌云。
乡闾拭目看盛事，集英三唱人姓陈。
又闻浮熙改元岁，隔春预作文章瑞。
甲科夺得汉庭魁，贤关解褐冠多士。
九岁奇童面圣颜，阖郡十人俱赐第。
近来复作烟雾飞，盈盈玉斗磨歙丝。
忽焉阴霾黯苍汉，模糊顷刻风披披。
巧如奇花开异草，天女织出绞绡衣。
须臾变态千万状，妙手点染水墨奇。
此事颇亦涉神怪，疑有鬼物来游嬉。
不然下垫千年龟，图书之祥将发挥。
吾乡文物盛洙泗，执经问道肩相随。
残膏賸馥大沾溉，诸生借润今其时。
文昌终有应图契，韩门高第皆可为。
赠宝上人
寇准（宋代）

重城萧寺虽留滞，野鹤由来性本闲。
寒磬终宵鸣竹院，虚窗尽日对秋山。
旋移怪石资吟赏，应有孤云共往还。
自笑红尘成底事，幽期长是负松间。
忆赵紫芝
徐照（宋代）

一别一百日，无书直至今。
几回成夜梦，犹自废秋吟。
小雪衣犹綌，荒年米似金。
知音人亦有，谁若尔知心。
闻转运范纯仁司封会兴庆池
韩琦（宋代）

池榭春深合众芳，使台来赏好风光。波头滟日琉璃软，酒面摇花琥珀香。

访古旧文昏琬琰，记游新刻上筼筜。临归定借西园步，愈觉禅诠气味长。
观灌园偶书
刘攽（宋代）

一叟汲泉摇辘轳，老妻分水亦携锄。青青宿草知春入，浥浥苍苔过雨初。

劳力不应嗤强勉，养生何必待赢馀。白头当作于陵子，身教儿孙种树书。
致仕邵少卿挽辞二首
王安石（宋代）

谢朓城中守，梁鸿墓下归。
素车驰吉路，丹旐卷寒辉。
抚几虚容在，瞻图实貌非。
无因置一酹，空此叹长违。
送僧游宣州
皎然（唐代）

楚山千里一僧行，念尔初缘道未成。

莫向舒姑泉口泊，此中呜咽为伤情。
谢赵宪副使惠建茶
陈埙（宋代）

贡馀自合到侯王，谁遣甘芳入苋肠。野客惊看龙凤銙，家人学试蟹鱼汤。

题来谏议三封印，分到尚书八饼纲。尽洒从前腥腐气，时时浇取简编香。
贺新郎
吴绡（清代）

花满蓝桥路。画眉郎，春情似海，屏开金雀。锦绣香车珠翠拥，一屏银筝画鼓。

看鸾凤、绕身飞舞。椽烛花红光似画，彩繵铺、旋旋移莲步。

烟篆起，博山雾。

人间天上相逢处。隐罗帷、千回万转，未容轻许。漏点不禁良夜短，月落嫦娥厮妒。

回玉枕、鸳鸯交语。两两同心双结取。笑楚台，当日巫山雨。

常比翼，白头誓。
谢王元才见惠峨嵋山菩萨石
晁公溯（宋代）

久闻光明山，下有太古雪。
大冬剧严凝，厚地愈融结。
峥嵘成层冰，千岁终不灭。
野翁因斸荒，得此走城阙。
初非人磨礲，真是天剞劂。
形模如圭长，颜色逾玉洁。
巨细皆晶荧，青里俱洞澈。
或疑普贤化，谁得昆吾切。
太阳一照曜，神光时发越。
诚宜置宴坐，相伴修白业。
可配寒露壶，清泠濯明月。
济上四贤咏。郑霍二山人（一作寄崔郑二山人）
王维（唐代）

翩翩繁华子，多出金张门。幸有先人业，早蒙明主恩。

童年且未学，肉食骛华轩。岂乏中林士，无人荐至尊。

郑公老泉石，霍子安丘樊。卖药不二价，著书盈万言。

息阴无恶木，饮水必清源。吾贱不及议，斯人竟谁论。
杂曲歌辞。离别难
佚名（唐代）

此别难重陈，花深复变人。来时梅覆雪，去日柳含春。

物候催行客，归途淑气新。剡川今已远，魂梦暗相亲。
临终偈
释祖先（宋代）

末后一句，已成初怛。
写出人前，千错万错。
和慎思同舍问及故山景物用钟字韵诗以答
商倚（宋代）

先生家住翠微峰，万卷诗书酒一钟。壁挂葛巾无客到，云藏古一有仙逢。

溪边晚钓呼鸥伴，花底春吟引鹤从。只恐旧山归未得，帝恩朝夕露浓浓。
和崔公度家风琴八首
王安石（宋代）

风铁相敲固可鸣，朔兵行夜响行营。
如何清世容高卧，翻作幽窗枕上声。
宫词 其九十五
张公庠（宋代）

宴起昭阳索辇时，炉香偏上赭红衣。金门玉砌明如昼，宫女三千把烛归。
冬晴行园中
陆游（宋代）

桔槔灌蔬固已非，竹笕浇花宜见讥。
杏繁梅瘦种性别，一气生见均天机。
细推物理孰不尔，抟风未可嘲卑飞。
君其置之且共酌，白酒方熟黄鸡肥。
孚舟亭新成赋十绝
方回（元代）

南北东西四面看，舸轩虽窄自心宽。
永无金马门边梦，岂有黄牛峡里滩。
送觉上人之洞山二首 其二
释德洪（宋代）

八角通红铁弹丸，衲僧未嚼齿先酸。笑中抛掷寻常事，石火敲时著眼看。
赋得芙蓉出水
贾谟（唐代）

的皪舒芳艳，红姿映绿蘋.摇风开细浪，出沼媚清晨。

翻影初迎日，流香暗袭人。独披千叶浅，不竞百花春。

鱼戏参差动，龟游次第新。涉江如可采，从此免迷津。
立春偶成
张栻（宋代）

律回岁晚冰霜少，春到人间草木知。
便觉眼前生意满，东风吹水绿参差。
木兰花慢
杨芳灿（清代）

指雷塘旧路，烟影外、雨丝飘。记昔日佳游，囊琴载酒，岸曲停桡。

迷离碧芜城郭，问锦帆、何处荡春潮。寒食玉钩斜畔，落花飞过红桥。

魂销。兰信渡江遥。商女学吹箫。怕后夜香衾，二分月色，孤照无憀。

相思雪晴东阁，折苔枝、閒惹翠禽嘲。便拟清欢更续，莫教华鬓先凋。
仙人台
程虞卿（清代）

秋末登千山，蹑足最高顶。霁色到香岩，层塔立边景。

俯首瞷沧波，海气腾足冷。昔传有仙人，对弈酌清茗。

石坪尚零星，露下鹤声警。我读《招隐》篇，韶落千峰静。

仙人竟不来，空台吊孤影。古寺铿飞钟，天风独延颈。
奉和袭美二游诗。徐诗
陆龟蒙（唐代）

尝闻四书曰，经史子集焉。苟非天禄中，此事无由全。

自从秦火天，历代逢迍邅。汉祖入关日，萧何为政年。

尽力取图籍，遂持天下权。中兴熹平时，教化还相宣。

立石刻五经，置于太学前。贼卓乱王室，君臣如转圜。

洛阳且煨烬，载籍宜为烟。逮晋武革命，生民才息肩。

惠怀亟寡昧，戎羯俄腥膻。已觉天地闭，竞为东南迁。

日既不暇给，坟索何由专。尔后国脆弱，人多尚虚玄。

任学者得谤，清言者为贤。直至沈范辈，始家藏简编。

御府有不足，仍令就之传。梁元渚宫日，尽取如蚳蝝.

兵威忽破碎，焚爇无遗篇。近者隋后主，搜罗势骈阗。

宝函映玉轴，彩翠明霞鲜。伊唐受命初，载史声连延。

砥柱不我助，惊波涌沦涟。遂令因去书，半在馀浮泉。

贞观购亡逸，蓬瀛渐周旋。炅然东壁光，与月争流天。

伟矣开元中，王道真平平。八万五千卷，一一皆涂铅。

人间盛传写，海内奔穷研。目云西斋书，有过东皋田。

吾闻徐氏子，奕世皆才贤。因知遗孙谋，不在黄金钱。

插架几万轴，森森若戈鋋.风吹签牌声，满室铿锵然。

佳哉鹿门子，好问如除t9.倏天参卿处，遂得参卿怜。

开怀展橱簏，唯在性所便。素业已千仞，今为峻云巅。

雄才旧百派，相近浮日川。君抱王佐图，纵步凌陶甄。

他时若报德，谁在参卿先。
芦花
彭汝砺（宋代）

风起芦花散雪，纷纷故着枯槎。晓日曚昽照处，十分认作梅花。
十方庵
缪徵甲（清代）

朔风吹尽回阳春，景星卿云天运新。宇宙虽大无所托，托于方外来江滨。

江滨说法机滚滚，十方谛听悟性真。有时下座忽大恸，旁观太息师前因。

师曾琼林啖绫饼，师曾铁面弹阁臣。师曾执法劾中使，师曾谪戍随风尘。

师曾南朝却徵召，不与马阮同搢绅。师曾浮海护少主，归路误触飞龙鳞。

崖山舟溺国安在，芒鞋破衲馀孤身。孝陵岁岁哭寒食，一盂麦饭谁招魂。

闻说江南访遗逸，出山泉水清且沦。微臣不及攀龙去，梵偈钟声泪满巾。
再用杜子美韵十首 其一
方献夫（明代）

古洞应曾到，依稀记石桥。寒泉微洒雪，绝磴曲连霄。

野犬云间见，仙童竹外招。终当学辟谷，从此上逍遥。
送毕公叔使河北
孔武仲（宋代）

东观久寂寥，君王念多士。
鸾凤望青云，联翩羽翰起。
英英毕公叔，声价动天子。
剧谈时利害，如泻九江水。
骅骝厌羁縻，放步即千里。
间关北门道，牵车从此始。
蓬瀛墨宝烂，原隰皇华美。
英气扫豺狼，清风回狱市。
虽牵倚门念，犹胜捧檄喜。
书止慰索居，时付黄河鲤。
听纯庵吹箫梅君约同作兼和纯庵
唐炯（清代）

乞食封侯等一尘，生还此日倍相亲。百年未半垂垂老，万感于今事事真。

我自偷间强作达，君能著述未全贫。诗成送与朱夫子，莫放深杯暗怆神。
送春
纪逵宜（清代）

春去春愁在，愁中一送春。苔深连日雨，花似去年人。

不惜榆钱尽，翻惊菜甲新。旧游回首别，寂寞曲江尘。
百字令·为顾景炎题晴窗读书图
况周颐（清代）

虎头三绝，证画禅金粟，宗风能继。玉躞琼题多妙迹，不数倪迂清閟。触目琳琅，罗胸丘壑，尺幅堪千里。无声诗笔，野王高矩遗世。
何止寄傲南窗，清芬洛诵，别有兰台秘。宗炳卧游奇胜处，看取牙签标识。上揖荆关，閒评吴恽，茶熟香温地。移来花影，素娥应见深致。
钟馗杀鬼图
刘溥（明代）

空山无人夜色寒，鬼群乱啸西风酸。绿袍进士倚长剑，席帽鹥风乌靴宽。

灯笼无光照斜水，怒裂鬼头燃鬼髓。大鬼跳踉小鬼嚎，满地鸊鹈飞不起。

如今城市鬼出游，青天白日声啾啾。安得此公起复作，杀鬼千万吾亦乐。
观崇德墨竹歌
黄庭坚（宋代）

夜来北风元自小，何事吹折青琅玕。
数枝洒落高堂上，败叶萧萧烟景寒。
乃是神工妙手欲自试，袭取天巧不作难。
行看叹息手摩拂，落势夭矫墨未乾。
往往尘晦碧纱笼，伊人或用姓名通，未必全收俊伟功。
有能蓺事便白首，不免身为老画工。
岂如崇德君，学有古人风。
挥毫李卫言神笔，弹琴蔡琰方入室。
道韫九岁能论诗，龙女早年先悟佛。
弈棋樵客腐柯还，吹笙仙子下缑山。
更能遇物写形似，落笔不待施青丹。
尤知赏异老苍节，独与长松凌岁寒。
世俗甯知真与伪，挥霍纷纭鬼神事。
黄尘污眼轻白日，卷轴无人得觇视。
见我好吟爱画胜他人，直谓子美当前身。
赠图索歌追故事，才薄岂易终斯文。
所爱子猷发嘉兴，不可一日无此君。
吾家书斋符青壁，手种苍琅十数百。
一官偶仕叶公城，道远莫致心惨戚。
我方得此兴不孤，造次卷置随琴书。
思归才有故园梦，便可呼儿开此图。
次韵德麟西糊新成见怀绝句
苏轼（宋代）

壶中春色饮中仙，骑鹤东来独惘然。犹有赵、陈同李、郭，不妨同泛过湖船。
饯许州宋司马赴任
徐坚（唐代）

旧许星车转，神京祖帐开。断烟伤别望，零雨送离杯。

辞燕依空绕，宾鸿入听哀。分襟与秋气，日夕共悲哉。
玉台朝烟
许炯（明代）

岩花垂露落涓涓，翠拥楼台碧障天。曾是玉皇香案吏，望中犹拟御炉烟。
三月望日次边德举揽秀轩
郝俣（金朝）

水绕千家邑，山围一席天。桑麻新雨露，桧柏老风烟。

梦后馀芳草，愁时更杜鹃。亦知推不去，端用得忘年。
佛日山荣长老方丈五绝
苏轼（宋代）

陶令思归久未成，远公不出但闻名。
山中只有苍髯叟，数里闻闻管送迎。
千株玉槊搀云立，一穗珠旒落镜寒。
何处霜眉碧眼客，结为三友冷相看。
东麓云根露角牙，细泉幽咽走金沙。
不堪土肉埋山骨，未放苍龙浴渥洼。
食罢茶瓯未要深，清风一榻抵千金。
腹摇鼻息庭花落，还尽平生未足心。
日射回廊午枕明，水沉销尽碧烟横。
山人睡觉无人见，只有飞蚊绕鬓鸣。
湘中
徐玑（宋代）

旧说湘中事，身来又可寻。
庙存虞帝迹，江照楚臣心。
为客人俱远，题名刻自深。
春回洲渚绿，遥望正沉吟。
坐客宋周士忽垂光和复用元韵答之三首 其三
强至（宋代）

谁云燕赵敌琼酥，何似君家一绿珠。酒罢早归香阁睡，也应兰麝早添炉。
又答请命官阮士侨
张以宁（明代）

使星南照破曾阴，咫尺天威俨若临。铜柱回看双白鬓，觚棱仰望寸丹心。

我留梦到云霄迥，子去恩沾雨露深。到日钟山烦一问，清溪何日濯烦襟。
送武进韦明府
钱起（唐代）

理邑想无事，鸣琴不下堂。井田通楚越，津市半渔商。

卢橘垂残雨，红莲拆早霜。送君催白首，临水独思乡。
西江月·大道古今一脉
王惟一（元代）

大道古今一脉，圣人口口相传。奈何百姓不知焉。尽逐色声迷恋。在迩不须求远，何消更遇神仙。分明只在眼睛前。日用常行不见。
送朴充侍御归海东
张乔（唐代）

天涯离二纪，阙下历三朝。涨海虽然阔，归帆不觉遥。

惊波时失侣，举火夜相招。来往寻遗事，秦皇有断桥。
鹅湖僧房
韩淲（宋代）

青笋初成宿雨晴，并檐啼鸟两三声。鹅湖峰下僧窗晚，一枕谁知梦亦清。
呈介之求礼部唱和一阅
孔平仲（宋代）

金紫相摩上玉堂，南宫诗战镇相将。毫端写出青春色，窗下吟相白昼长。

辞艳迸开昆嶂火，文章翻出铁林鎗。愁中欲得神仙句，更藉夫君不闭藏。
富阳田家
方回（元代）

自从丧乱来，懒复治生事。
行行过田家，因之动幽意。
早稻青已黄，晚稻亦垂穗。
霅霅割稻声，自与割草异。
是时秋欲半，蒲柳风日脆。
儿卧牛自行，客熟犬不吠。
螃蟹出篱间，茅茨临水际。
使吾劣有此，亦足活老稚。
宦学四十年，进退两不遂。
扶犁手尚可，奈无可犁地。
次韵赵从之喜雨
周孚（宋代）

倏看半岭莫云张，无复烧空更夕阳。螟𧎢初逢辟邪玉，畦塍真有反生香。

遥知涸泽还应涨，便觉炎风也自凉。回互凶丰一翻手，君看造物信难量。
次韵
赵鼎（宋代）

平生隐遁资，白驹在空谷。傥令眼有山，宁问食无肉。

要当揖爽气，涤此勤书腹。得官大河滨，枕带首阳麓。

如闻五老胜，坐使山峰缩。扪萝上巉绝，作意快心目。

却视宇宙间，万化转一毂。道人真有道，直上驾危木。

神光秘岩隈，灵草蒙朴蔌。空令莲社子，纷扰乱凫鹜。

先生志高古，真游穷六六。飘然清夜梦，时到山头屋。

念此感尘迹，一往如飞镞。哦诗示观览，律吕回春燠。

作字纪经行，典刑馀食粥。使我蒙鄙心，蓬首加栉沐。

致我外尘垢，益叹生理蹙。夜漱落箭泉，明月冷盈掬。

朝饭过灵峰，何惮屐齿秃。兹焉毕馀龄，更无疑可卜。
为吴明远作南野图并赋
陈汝言（明代）

冉冉庭树春，盈盈原野绿。
鸟弄昼初长，人耕雨新足。
闲时一册书，坐对南山读。
岂不乐吾真，淡然忘世俗。
送恒操上人归江外觐省
卢纶（唐代）

依佛不违亲，高堂与寺邻。问安双树晓，求膳一僧贫。

持咒过龙庙，翻经化海人。还同惠休去，儒者亦沾巾。
小园
谢调元（清代）

微雨过荒园，葱翠如膏沐。春池长鱼苗，生意一何速。

乱石上青苔，层阴下乔木。朝暾乾鹊鸣，夕烟倦羽宿。

开门足静观，聊以娱心目。
嘉雪应祈呈权郡通判
梅尧臣（宋代）

腊近冬残云未合，江南青垅麦休肥。
谁将太守随车雨，一夜从风作雪飞。
和朱子武夷杂咏十首 其一 精舍
丘崇（宋代）

我读精舍篇，梦作山中客。从公夜不眠，寒灯歌白石。
赠恒斋葛太医 其二
陈深（宋代）

人间无地不巇嵚，刺眼医门剑戟森。操术不为流俗变，始知夫子有恒心。
送苏司农出守南宁
黎崇敕（明代）

美人为政有辉光，八月乘槎指灌阳。牧守风流新外吏，司农声灌旧中郎。

登台地轴连南岭，倚槛天河接楚湘。露冕行春帷自褰，看君名入汉循良。
闻伯初兄从周宣谕往两京
晁公溯（宋代）

闻道西从使者车，殷勤问讯武侯庐。
卧牛已去多新冢，化鹤重来失旧居。
草木久荒门外迳，尘埃应化壁中书。
遥知流落归无处，未免悲歌问孟诸。
导引·膺乾抚运
佚名（宋代）

膺乾抚运，垂庆洽重熙。元圣嗣鸿基。发挥宝绪灵仙降，感吉梦先期。良金璀璨范真仪。精意答蕃厘。閟宫神馆崇严配，万祀播葳蕤。
夜渡分宜水南
许及之（宋代）

一水弯环抱县流，水南物色总清幽。案头故纸看成叶，眼底青山见即愁。

夜唤扁舟乘月渡，静听鱼网沥波收。忽思孤屿中川畔，满意秋风落钓钩。
死心和尚一朝弃诸生披剃，书此赠 其二
袁宗道（明代）

染蓝为坏色，裁巾作僧帽。我狂正未醒，汝魔初然觉。
二十七日又大雪凡半月
方回（元代）

茂林枯树总模糊，半月檐声乍有无。
天鼓北风神转王，地穷南海瘴全苏。
战鼙戍角夜烽火，旅棹征鞍朝道途。
辛苦一生亦奇绝，暮年犹许画寒炉。
重阳日送李彦文之衡谁兼简向丰之
王庭圭（宋代）

九日君当簇马鞍，重岩细菊为谁斑。吟登回雁峰头月，看尽清谁雨后山。

莫遣音书和梦断，会传名姓落人间。向郎理棹归何晚，湖水今应不满湾。
春日同诸生野饮效陶体
林鸿（明代）

始春风日嘉，出门竟何之。所欣携诸生，驾言陟嵚崎。

谷风已嘘萌，好鸟亦鸣枝。蔬果属时新，有醪已载卮。

中觞发意气，列坐各言诗。悠悠天壤间，斯乐希浴沂。
赠督师曹将军
毛直方（宋代）

泰阶煌煌色已齐，祥飙为扫蚩尤旗。
幅员浩荡春台熙，不遗桴鼓惊锄犁。
羽林宿卫环三陲，居安节虑忘战危。
整暇自许忘其机，司马八法律以规。
蒐苗狝狩凛弗违，碧油有幢俨军师。
手持虎节谈鱼丽，闽关不以山与溪。
歌舞七德宣皇威，有来视师省檄飞。
将军名已草木知，干戈俎豆睢阳时。
已分勾当江南归，流芳奕叶今孙枝，
此行且赋从军诗，时清未用歌采薇，
天子有道守四夷。
和陶停云四首，并引 其二
苏轼（宋代）

飓作海浑，天水溟濛。云屯九河，雪立三江。我不出门，寤寐北窗。

念彼海康，神驰往从。
临江仙·集珠玉词句题和珠玉词1894
况周颐（清代）

一霎秋风惊画扇，那堪飞绿纷纷。无情有意且休论。楼高目断，依约驻行云。
谁把钿筝移玉柱，不辞遍唱阳春。等闲离别易销魂。红笺小字，留赠意中人。
江村
刘驾（唐代）

江水灌稻田，饥年稻亦熟。舟中爱桑麻，日午因成宿。

相承几十代，居止连茅屋。四邻不相离，安肯去骨肉。

书生说太苦，客路常在目。纵使富贵还，交亲几坟绿。
送何端卿帅泸
黄彦平（宋代）

人物当年盛学宫，笑谈尝许小人同。
分襟短艇江湖去，回首觚棱涕泪中。
却叙桅花听夜雨，又还菰菜动秋风。
祗应黄屋收京了，邂逅东华踏软红。
松颠阁
吴焯（清代）

秋风吹客上层台，独立松颠绝点埃。山势直移高阁去，涛声横截大江来。

冥冥树色疑将合，幂幂岩阴肯放开。却笑老僧关不住，白云飞出到溪隈。
改东门出二首
叶适（宋代）

左方拥崇冈，昔也重嶙峋。
自我护樵牧，林光稍敷纷。
与菊明疎秋，堕桃照穠春。
本求平野立，八荒辨燕秦。
终限分雨珠。僧磬通比隣。
面墙虽养蒙，意生岂名身。
带湖春树先和公手植也感而有赋
马廷鸾（宋代）

暗香疎影久凄迷，咫尺塘边丈尺泥。
培植莫教阳德尽，看花踏雪过前堤。
同汪正夫行夫望鄱江
刘子翚（宋代）

夜梦鄱江清，晓踏鄱阳县。
云涛著眼新，还疑梦中见。
寒声彭蠡著，冻色庐峰现。
时方冬气深，水缩川原变。
连沙突堆阜，派港分组练。
萧萧蓬鬓风，瑟瑟葭丛霰。
奇观信幽绝，领略殊未遍。
何当烟艇高，载我行镜面。
二难今胜流，爱客移清燕。
饮酣生泰和，语妙融交战。
衰迟百不堪，一快天与便。
回筇晚霁中，路压沧浪转。
波光似留人，随裾荡华绚。
留题吕宣义知命小园一首
刘一止（宋代）

虽无万竹等封侯，半亩清阴趣自幽。菘韭尚能供早晚，菊兰聊欲记春秋。

归来久已同彭泽，休去宁须问石头。短褐飘零嗟我老，他年未往亦风流。
客海津送郭秀才南回（三首）
袁华（明代）

百丈牵船上御河，客中送子奈愁何。
柁楼晚饭鲂鱼美，细雨微风水不波。
送明甫赴铜铅场六言七首
刘克庄（宋代）

化蝶但贪睡美，舐犊尚为爱牵。
三年不见心痗，十日无书眼穿。
约可闲老人访王药圃
张舆（魏晋）

明朝寒食风日晴，可闲欲同湖上行。
先拾玉壶园上翠，却听瑶石山头莺。
茶铛烦为试新火，杏酪不须和冷饧。
君若肯将花径扫，日高相与到柴扃。
更漏子
冯延巳（五代）

风带寒，枝正好，兰蕙无端先老。情悄悄，梦依依， 离人殊未归。
褰罗幕，凭朱阁，不独堪悲摇落。月东出，雁南飞， 谁家夜捣衣？

夜初长，人近别，梦觉一窗残月。鹦鹉卧，蟪蛄鸣， 西风寒未成。
红蜡烛，弹棋局，床上画屏山绿。褰绣幌，倚瑶琴， 前欢泪滴襟。
孟德疑家
刘青藜（清代）

铜雀凋零鸳瓦残，西陵遗冢遍河干。不知歌吹层台妓，冷魄还从何处看？
玉清乐 其五
赵佶（宋代）

白玉飞符下紫庭，华幡三举召群灵。

攀条咀嚼空青蕊，五体金光射日星。
清平乐 新月照积雪
于启璋（清代）

宿寒未去。留却馀光住。惹得姮娥嗔复妒。皓色随风遥吐。

纤纤下浸琼楼。迷迷远带银钩。江上不分夜影，惟闻芦荻飕飕。
和元八侍御升平新居四绝句。高亭
白居易（唐代）

亭脊太高君莫拆，东家留取当西山。

好看落日斜衔处，一片春岚映半环。
鹧鸪天（咏野梅）
葛郯（宋代）

千树家园锁旧津。谁移数点在孤村。海仙探蕊禽留影，楚客穿花蝶舞魂。桥断港，水横门。残霞零落晚烟昏。只因留住三更月，暗里香来别是春。
偈颂四十一首
释普宁（宋代）

弟应兄呼，自扬家丑。
倒却刹竿，全机漏逗。
虽有西湖月如昼，何似南禅铁苕箒。
瀸瀸泉
安琚（清代）

斫涧破岩云，携铛汲山月。新茗发余香，诗凉沁入骨。
杂咏一百首·曾子
刘克庄（宋代）

亲劬何以报，子职贵乎勤。
梨本非难熟，瓜殊未易耘。
王祈伊中秋不见月四首 其四
陆文圭（元代）

开元以后可堪忧，秋雨霪霖稼不收。此际霓裳歌一曲，君王正在月宫游。
比至武原省侍叔父二兄因成二诗
李洪（宋代）

竝海风烟古，重来岁月侵。
竹林追胜具，棠棣接清阴。
酒圣连宵醉，诗魔镇日吟。
凤雏欣竞爽，家学岂籝金。
送韩九
高适（唐代）

惆怅别离日，裴回歧路前。归人望独树，匹马随秋蝉。

常与天下士，许君兄弟贤。良时正可用，行矣莫徒然。
阴漫漫行
王安石（宋代）

愁云怒风相追逐，青山灭没沧江覆。
少留灯火就空床，更听波涛围野屋。
忆昨踏雪度长安，夜宿木瘤还苦寒。
谁云当春便妍暖，十日九八阴漫漫。
淳熙四年二月既望静江守臣张某奉诏劝农于郊乃作熙熙阳春之诗二十四章章四句以示父老俾告于其乡之人而歌之
张栻（宋代）

熙熙阳春，既发既舒。翼翼南亩，是展是图。

嗟尔农夫，各敬乃事。往利尔器，诫尔妇子。

惟生在勤，勤则及时。惟时之趋，时不尔违。

祁祁甘雨，膏我下土。习习谷风，和泽乃普。

往即尔耕，惟力之深。往莳尔苗，勿倦其耘。

于日于夕，自遂自达。尔心勿忘，彼生孰遏。

惟天之心，矜我下民。民不违天，使尔有成。

既穟既实，既坚既好。尔穫既周，先养尔老。

保尔家室，抚尔幼稚。既迄有年，复思嗣岁。

嗟尔父老，其训其诫。俾务于本，惟土物爱。

不念其本，则越其思。所思既越，害斯百罹。

嗟尔父老，其告其喻。尔之有生，君实覆汝。

尊君亲上，其笃勿忘。小心畏忌，率于宪章。

嗟尔父老，教之孝悌。孰无父母，与其同气。

反于尔心，孰无爱敬。即是而推，乌往不顺。

嗟尔父老，勿替谆谆。其未率从，警厉其身。

告以祸患，其使知惧。无俾蹉跌，以陷罪罟。

惟国之法，烨烨其垂。使尔知避，岂欲尔施。

尔或自陷，予疚予恫。曷使予怀，寘于尔衷。

于赫圣主，敷德流泽。布宣弗勤，时予之责。

咨尔父老，助予念兹。岂予之助，报国是宜。

粤以今日，劝相于郊。乃作此诗，以懋尔劳。

咨尔父老，尚演厥义。其讽其歌，于乡于里。

俾一其心，服我训言。击鼓坎坎，自古有年。
石桥
张景脩（宋代）

天与晴来抵万金，更逢诗伯共登临。
辍公一夜楞严讲，慰我十登方广心。
白雪阳春虽寡和，高山流水有知音。
石桥天下无双景，好尽平生得处吟。
和张文伯洞庭柑
王之道（宋代）

金{上苞下灬}照俎出双柑，想见和枝映笋篮。
欲倩玉纤分玉液，要濡燥吻发清谈。
岭南道中
胡慎仪（清代）

五榇十三人，艰危仗此身。经年泪洗面，百感痛伤神。

塞北无茅屋，燕南有老亲。如何千树云，不是昔时春。
石州慢 和黄一峰秋兴
张雨（元代）

落日空城，禾黍夜深，砧杵才歇。怪他萝薜＊衣，风露润滋凉浃。清愁多少，只消目送飞鸿，五弦已是心悲咽。把酒问青天，又中秋时节。闻说。谪仙去后，何人敢拟，酒豪诗杰。草草山窗，还我旧时明月。书帷冷落，□□□□□□，闲人闲字偏情热。孤负楮先生，有一庭红叶。
国风再寄南昌故人兼简王帅子文
戴复古（宋代）

寄声黄与宋，书去望书还。
别后交情在，年来世路艰。
吾思蹈东海，君合隐西山。
诗卷勤收拾，留名天地间。
代简谢尹处初先生
邵雍（宋代）

乐国久容人避乖，非窝何以状清怀。
则予岂敢窥高躅，天险能升不用阶。
即事二首 其一
张耒（宋代）

大明海底生，先警我东牖。老人虽未起，晓境默相授。

山前群动寂，暗树语鸦舅。昏昏横水雾，落落攲晓斗。

厨人已束蕴，汲井鸣盎缶。沽酒走家奴，理食咨灶妇。

悠悠春复冬，冉冉昏还昼。通塞付大钧，聊安此微陋。
送灵浩赴江州般若之请三首 其三
葛胜仲（宋代）

师今此去几时回，是法初无去与来。一句但言无可得，宝函封印不须开。
春农
伊麟（清代）

昨宵一夜足春雨，农夫起坐喜相语。吾侪竭作及是时，夜半饭牛急命侣。

清晓纷然驾犁出，山妻稚子饷炊黍。簌簌鞭响转林间，锄破鳣血黄金土。

土膏已润东作息，牛羊下来不遑食。前途下马劳农夫，羡尔子孙事稼穑。

西成在望庆仓箱，富贵必从勤苦得。十一输官九及私，耕凿宁歌非帝力。

嗟哉农人莫云苦，含哺鼓腹谁知汝。岁时伏腊烹鸡豚，欢娱仰足事父母。

风波曾未到蓬门，悠悠林泉傲巢许。
梅花
滕岑（宋代）

色香其实无与比，摹写百端良可嗟。
我今与下语一则，此是梅花非别花。
寄清越上人（一作寄山僧）
张乔（唐代）

大道本来无所染，白云那得有心期。

远公独刻莲花漏，犹向空山礼六时。
题陈日华二友堂
袁说友（宋代）

书生作吏从朱墨，官事纷纷何日息。
不堪雁鹜对敲朴，宁解诗书伴松竹。
太丘退食何萧然，笔研不落尘埃边。
前岁读书山水县，今年二友来通川。
料君捧诏还朝日，老盖寒梢应的皪。
此时留与后人看，要使清风继前迹。
回文
黄畿（明代）

喧声和语鸟鸣琴，盛极誇来众玩临。门里洞天真入窍，闹中静处谷传音。

根灵起块三屏石，语伴禅堂满佛金。蹲石拥山东转步，玄通妙境寂藏心。
永遇乐 其六 元日大雪
梁清标（清代）

一夕东风，凤城吹雪，河山春早。絮起高檐，花飞绮陌，鸳甃平铺絮。

三冬凝望，兹宵才见，共祝岁丰时好。晓来听、清丝天上，妆点璇霄多少。

朝回谢客，薰炉茗碗，生受琐窗寒峭。香土东华，壮怀消尽，抛却闲烦恼。

驱驰岭海，倥偬案牍，赢得风尘人老。问何日、普天洗甲，冶溪独钓。
曹仁宪谨荣寿又集诗句
林春和（清代）

岂弟君子，在彼中河。惠我南国，来游来歌。民之父母，其乐如何。

以介眉寿，百禄是荷。
竹
杨炯（唐代）

森然几竿竹，密密茂成林。半室生清兴，一窗馀午阴。

俗物不到眼，好书还上心。底事忘羁旅，此君同此襟。
减字木兰花（曾樊子野）
沈瀛（宋代）

谁来贲止。千里得朋方切喜。汪氏门风。《大学》《中庸》正脉通。

不妨诗酒。请以还丹为荐寿。已过羊何。绍述韩门得趣多。
放舟漫兴
胡宏（宋代）

宿雨喜初霁，湖光照人明。
狂风撼林木，万里波涛清。
放舟东山撼，兰菊有奇英。
实德自不掩，清香远相迎。
侵晨来露布，已罢西南征。
挺挺湖海豪，涕泗成纵横。
殷氏寸草心堂
周瑛（明代）

春晖陶宇内，万物皆化生。顾兹寸草微，感时亦敷荣。

春晖母恩深，寸草儿心短。母恩苦未报，岁月忽成晚。

朝焉采其荣，暮焉掇其芳。百拜谢春晖，天地恩难忘。
七绝·苏醒
徐铉（宋代）

春分雨脚落声微，柳岸斜风带客归。
时令北方偏向晚，可知早有绿腰肥。
常山舟中
萧澥（宋代）

两岸人家峙两楼，中间一水过行舟。
倚篷碎擘桃花片，乱掷江心试急流。
和范省元
陈宓（宋代）

太守方将畎亩行，先烦乡彦探春耕。
人登高岭如梯峻，雨足深川作掌平。
发廪正须凭义举，蠲租已觉负仁声。
要知贫富乘除理，施尽囷仓却解盈。
杏子口
汪文柏（清代）

舟藏丘壑深，冈掩林峦集。一径杏花交，探奇从此入。

憩息得精杏，坦步多原隰。红云深浅间，隐见畸人笠。

花迷紫燕飞，果任白猿拾。干老绣苔侵，根润芳泉湿。

来瞻大医王，岂授董奉业。到此不知津，徘徊空步屟。
如梦令 春草
浦安（清代）

野火烧残几度。依旧如茵平布。只道发枯根，谁省是春风做。

南浦。南浦。一碧恨添无数。
夜坐
黄庚（元代）

醉月飞觞兴未阑，蓬壶影裹漏声残。
碧浮金鼎香脂暖，红闪银台烛泪乾。
艳曲喜听催折近，狂歌自觉入腔难。
赏心乐事输年少，一点间愁了不干。
卢帅钱待制之望挽词
周必大（宋代）

白鹿争看拥碧油，貂蝉锐欲出兜鍪。
初官事业追山盗，晚岁功名静海舟。
鹤唳八公垂破贼，虎飞万里欠封侯。
儒科有子传衣钵，积善徐卿庆未休。
鸦
杜牧（唐代）

扰扰复翻翻，黄昏飏冷烟。毛欺皇后发，声感楚姬弦。

蔓垒盘风下，霜林接翅眠。只如西旅样，头白岂无缘。
昭州
李商隐（唐代）

桂水春犹早，昭川日正西。虎当官道斗，猿上驿楼啼。

绳烂金沙井，松干乳洞梯。乡音殊可骇，仍有醉如泥。
和陈传道秋日十咏之八秋兴
贺铸（宋代）

拟从康乐公，双蹑登山屐，
晴夜宿天台，披云看初日。
西湖十咏 其五 两岸插云
苏葵（明代）

屼然双剑耸，秀色入湖赊。不用高如许，浮云漫欲遮。
和汪正夫梅
郑獬（宋代）

木秃风摧正为才，几将挤陷九渊来。
见君说著须酸鼻，何必樽前更食梅。
初寒
陆游（宋代）

我穷不自活，万事付天公。
今年寒苦晚，雾雨常蒙蒙。
虽逭裘褐忧，坐念疾病攻。
清夜喜不寐，万木号西风。
新霜才几何，瘴疠一扫空。
晓看乌臼林，已有数叶红。
微云时去来，寒日犹曈曨。
振衣起出户，一笑寻邻翁。
九月晦日舣舟浴于昭真既罢同方元直成父弟儿侄游徐岩南禅之新亭已乃绝溪而还
赵蕃（宋代）

客子下莫船，幽士登山屐。二事莫与谋，聊复尽此日。

山房富薪莫，泥墐仍纸羃。沈痾快一洗，清吹生两腋。

徐岩旧所访，举步能历历。树树虽剪伐，苔藓更襞积。

盖可买以居，惜哉无巨力。旁谁斫幽径，复道精庐立。

新亭踞其上，远莫山四壁。骤来落日挂，忽去昏鸦集。

不惟我友俱，携子仍弟侄。民生固常苦，此适未易得。

物役不可留，溪流还汰击。
扬州
杜子民（宋代）

人穿鱼蟹市，路入斗牛天。云水家千里，江山月一船。
述怀
萨都剌（元代）

客程去住与身违，误掷渔竿下钓矶。好客不来门户俗，远亲相弃信音稀。

青春背我堂堂去，黄叶无情片片飞。遥望家山搔短发，故园酒熟蟹螯肥。
同王维集青龙寺昙壁上人兄院五韵
王昌龄（唐代）

本来清净所，竹树引幽阴。
檐外含山翠，人间出世心。
圆通无有象，圣境不能侵。
真是吾兄法，何妨友弟深。
天香自然会，灵异识钟音。
送萧颖士赴东府，得离字
长孙铸（唐代）

大德讵可拟，高梧有长离。素怀经纶具，昭世犹安卑。
落日去关外，悠悠隔山陂。我心如浮云，千里相追随。
黄家洞
李贺（唐代）

雀步蹙沙声促促，四尺角弓青石镞。
黑幡三点铜鼓鸣，高作猿啼摇箭箙。
彩巾缠踍幅半斜，溪头簇队映葛花。
山潭晚雾吟白鼍，竹蛇飞蠹射金沙。
闲驱竹马缓归家，官军自杀容州槎。
冬夜醉解残灯荧然起读书至明赋诗十韵
陆游（宋代）

冬夜厌久坐，颇幸一醉眠，满酌文举尊，径卧子敬毡。
鼻雷未及作，眼电遽了然。
孤灯如秋萤，唤我开陈编。
初欲限一卷，随手纷联翩；欢然不知疲，忽已晨乌迁。
嗟我行六十，衰病迫残年。
仕进今永塞，文章後谁传？饱食而安寝，此计定自贤。
勿学草玄翁，死为人所怜。
赵州道中作
弘历（清代）

常山初驻翠华旃，老幼瞻依夹道填。饥食寒衣均在念，车尘马道共摩肩。

幸逢四海方无事，益切三时祝有年。惭愧闾阎心爱戴，侍臣勿用纪青编。
读蒋都官画像记
文同（宋代）

闻昔妖氛满巴蜀，所临州县偃如风。
其城陷者尽从贼，以义死如惟有公。
节与岷山高莫敌，名随皁水注无穷。
兰台秉笔今谁氏，舍此何由壮史功。
白露
鲍溶（唐代）

清蝉暂休响，丰露还移色。金飙爽晨华，玉壶增夜刻。

已低疏萤焰，稍减哀蝉力。迎社促燕心，助风劳雁翼。

一悲纨扇情，再想清浅忆。高高拜月归，轧轧挑灯织。

盈盈玉盘泪，何处无消息。
三月三夜得梅花数枝灯下作
周紫芝（宋代）

故人远客天一涯，寄我万里风前枝。方壶含澌不受污，可着玉前瑶林姿。

孤芳妙质不可说，天香肯复须人知。老人不作世间梦，但见玉友如儿时。

急张青灯当明月，要看疏影横屏帏。花寒不睡斗欲落，笑语似与人追随。

持杯未怪此宵乐，论情忍负平生期。回头却忆青山道，处处相逢花不老。

短篱飞雪山更寒，古木啼乌月催晓。清魂屡往途路遥，故人久别相知少。

只今如此邂逅何，莫厌诗成苦相恼。
句 其十
谌祜（宋代）

不知元祐今何日，慨想儋翁过此时。
晚雨朝霁林端煜然望之皆宝珠也戏作四十字
薛季宣（宋代）

晚雨在林麓，朝来弄晴曦。澜翻漾明月，粲烂生摩尼。

撒殿固无事，雨天亦何为。少须风景丽，去去将安之。
送何圣从龙图将漕河东
王珪（宋代）

平明捧诏未央宫，全晋山河九曲东。
官著绣衣惊曼倩，文传锦里压扬雄。
红旌照日邻天上，玉剑横秋入塞中。
每下银台南畔路，风尘那复旧时同
洞仙歌
袁易（元代）

江枫汀树，挂寒云零乱。天阔谁填莫愁满。散玉尘千斛，装□柴填，堪笑处、天女多情恨晚。

灞桥丝样柳，恰试鹅黄，笛里东风便吹断。莫话剡溪船，乘兴归来，早闲了落梅庭院。

爱搀占西园做飞花，又不道春光，暗中消减。
分题得瘿林壶
吕公著（宋代）

天地产众材，任材谓之智。
栋桷与楹杙，小大无有弃。
方者以矩与，圆者中规制。
嗟尔木之瘿，何异肉有赘。
生成拥肿姿，赋象难取类。
櫽括所不施，钩绳为尔废。
大匠睨而往，恻然乃有意。
孰非造化功，而终配不器。
刳剔虚其中，朱漆为之伪。
斟浆挹酒醴，施用惟其利。
犠象非不珍，金罍岂不贵。
设之于楹阶，十目肯注视。
幸因左右容，反见为奇异。
人之于才性，夫岂远于是。
性虽有不善，在教之揉励。
才亡不可用，由上所措置。
饰陋就其长，皆得为良士。
执一以废百，众功何由备。
是惟圣人心，能通天下志。
重题蔷薇
皮日休（唐代）

浓似猩猩初染素，轻如燕燕欲凌空。

可怜细丽难胜日，照得深红作浅红。
再由赤埭有怀曹梦得
贺铸（宋代）

江上颠风倒客樯，江豚舞浪卷浑黄。
故人漂泊知何处，何日平安到故乡。
野色苍茫春尚浅，梦魂惝怳夜仍长。
可无百斛兵厨酝，此段离夏未易忘。
闲思十首次代内赠韵 其十
江源（明代）

欲把封书托置邮，恐郎忘却旧同游。年年玉枕曾伤别，处处青同不解忧。

蝉翼好如君薄倖，鲸波堪比妾深愁。相思可奈双鬓雪，更不饶人日上头。
立春后登裴公亭时已解郡组
李曾伯（宋代）

公馀赢得片时休，徙倚危亭豁倦眸。屹屹独存今岳阜，滔滔不尽古湘流。

犹看雪意微茫在，顿觉春光骀荡浮。举酒莫论今古事，只将身世付沙鸥。
江郎中求颂
释正觉（宋代）

净治心地廓无垠，一段光明破夙昏。
拨转机轮分化事，百千三昧见门门。
桃根
冯班（清代）

阿阁三重压小园，玉梯东畔识桃根。未知薄怒深于笑，却喜横桃直似言。

月露有光空别梦，春风无事静消魂。此生万事因君尽，深负多情不负恩。
金丹诗四十八首 其十二
张继先（宋代）

黄芽至宝莫轻论，白雪通玄敢谩言。不是野人藏秘诀，大都仙药俗难吞。

浮沉卯酉玄分路，变化龟蛇别有门。万万学徒无一二，浪称道友满乾坤。
娘娇潮声
张士箱（清代）

娘娇耸出碧云空，俯撼流波势更雄。日影随潮寒欲曙，松声卧更午生风。

依稀雪涌浮天外，恍惚雷轰入耳中。自是圣朝恩泽溥，河清共庆九州同。
雨夜乩坛偶笔
崔羽（宋代）

烟霏雨湿路泥泞，鹤驾飘然下紫京。休咎吉凶休动问，细谈时事与黄庭。
和春卿学士登广文阁观京阙之盛
韩琦（宋代）

层阁郁嵯峨，登临逸意和。雨馀春物动，天阔夕阳多。

棋布金杯第，环通璧沼波。泥中足车骑，应笑翟公罗。
姜总管相送至扫溪三十里夜雪中留别 其三
虞俦（宋代）

一麾又指浙西州，千骑东方且上头。已约好山供望眼，更烦飞雪送行舟。
杂兴
陆游（宋代）

古寺高楼暮倚阑，野云不散白漫漫。
好山遮尽君无恨，且作沧溟万里看。
湘灵鼓瑟
庄若讷（唐代）

帝子鸣金瑟，馀声自抑扬。悲风丝上断，流水曲中长。

出没游鱼丝，逶迤彩凤翔。微音时扣徵，雅韵乍含商。

神理诚难测，幽情讵可量。至今闻古调，应恨滞三湘。
颂证道歌·证道歌
释印肃（宋代）

非色非心非行业，休指黄花并绿叶。
说时似有证时无，从此家邦大字贴。
减字木兰花·鹅黄初吐
佚名（宋代）

鹅黄初吐。无数蜂儿飞不去。别有香风。不与南枝斗浅红。凭谁折取。拟把玉人分付与。碧玉搔头。淡淡霓裳人倚楼。
马上南风变晴
刘敞（宋代）

繁阴欲闭凯风来，一埽穷荒万里开。日色葱昽浮渤澥，云容舒卷映蓬莱。

旅情更觉光华远，暖意何妨节物催。醉眼却思山雪好，腊前容可当新梅。
春久不雨
冯时行（宋代）

老将百指寄耕田，雨不沾春重慨然。
云染夕曛成返照，雾随山色化轻烟。
王官扫廪徵丰岁，野史濡毫记有年。
咄尔虬龙须早起，莫将乖懒滞重渊。
自安仁至豫章途中杂兴十九首 其八
赵蕃（宋代）

郡邑贪残固合诛，衅端繇尔复何如。官军可怖无轻敌，直恐微躯不足锄。
送上官直
李覯（宋代）

失意多怨尤，有谁能自知。
游人务乞丐，之子唯求师。
成名在积善，干禄先阙疑。
根本苟深固，春风谅无私。
贻刘几
张方平（宋代）

家自唐来世大儒，惟君不肯读家书。春游烂漫少曾醒，俊气飘扬频得卢。

早讲猿公飞剑术，更通风后握机图。何时羽猎长围合，请看云中一鹗孤。
观音大士赞
释原妙（宋代）

大海波心，磐陀石上。
真观净观，是相非相。
如月在天，无水不现。
水月俱捐，如何瞻仰。
咄，切忌妄想。
月夜泛舟
刘著（宋代）

浮世浑如出岫云，南朝词客北朝臣。
传邮扰扰无虚日，吏俗区区老却人。
入眼青山看不厌，傍船白鹭自相亲。
举杯更欲邀明月，暂向尧封作逸民。
道家四首奉敕撰 其三
张说（唐代）

金炉承道诀，玉牒启玄机。云逐笙歌度，星流宫殿飞。

乘风嬉浩荡，窥月弄光辉。唯有三山鹤，应同千载归。
又谢送凤团及建茶 其一
韩驹（宋代）

白发前朝旧史官，风炉煮茗暮江寒。苍龙不复从天下，拭泪看君小凤团。
送人南游
温庭筠（唐代）

送君游楚国，江浦树苍然。沙净有波迹，岸平多草烟。

角悲临海郡，月到渡淮船。唯以一杯酒，相思高楚天。
山中问答
李白（唐代）

问余何意栖碧山，笑而不答心自闲。
桃花流水窅然去，别有天地非人间。
行役丁溪逢同年王效勤
杨瑞云（明代）

五年难见面，昨夜始逢君。画馆低炎日，青尊入海云。

身危能久借，吏隐任予醺。酒后风帆急，骊驹不忍闻。
了不了语 其一
林希逸（宋代）

龙去拔髯嗟帝远，鹤归留语笑人非。庞涓死怨悲题树，豫让酬恩喜击衣。
渡江
王图炳（清代）

云自孤飞月自明，蒲帆十幅剪江行。君听浊浪金焦外，淘尽英雄是此声。
庐山歌送至弘法师兼呈薛江州
皇甫冉（唐代）

释子去住访名山，禅舟容与住住仍前。猿啾啾住怨月，

江渺渺住多烟。东林西林住入何处，上方下方住通石路。

连湘接楚饶桂花，事久年深无杏树。使君爱人兼爱山，

时引双旌万木间。政成人野皆不扰，遂令法侣性安闲。
次韵郑佥判
方岳（宋代）

一枕羲皇失午熇，久知吾道定寥寥。
客来且拨浮明瓮，事过真寥覆鹿蕉。
野性从来便水石，此生自合老渔樵。
移床更入深云处，厥木惟乔厥草夭。
纳凉偶成
王十朋（宋代）

架松却烦暑，梳竹来清风。顽然七尺躯，寄此微凉中。

高枕傲有道，深杯醉无功。山林有馀乐，此兴谁吾同。
怀无咎叔请恤入都门
安璜（清代）

漫携孤剑入长安，马首青山泪眼看。折槛向怜臣节苦，叩关行眼主恩宽。

萧萧易水春流浅，黯黯燕云夜影寒。最是不堪回首处，羁人强半白衣冠。
偈颂一百四十一首
释师范（宋代）

万籁风凄凄，千林露滴滴。
寒雁起平沙，夜早吟破壁。
举一不得，举二放过一著，
更听拄杖子露个消息。无道可学，
无禅可参。黄头碧眼，
徒话指南。雾敛云收天宇宽，
门前幸有千朵青山万朵青山，徘徊赢得倚栏干。
乙卯都门杂感 其一
唐烜（清代）

壮岁耽图史，衰年厌绮罗。无官轻束缚，有志悔蹉跎。

燕市谁晞发，秦川尚枕戈。书生信枯槁，三复采薇歌。
和王半山韵十八首 其十六 昼寝
林光（明代）

香醪堪日醉，伏枕免人扶。白昼心无事，清贫病恪如。

沈沈甘朽木，忽忽走金乌。役税均明府，门无炒吏胥。
芗林五十咏·柑子园
杨万里（宋代）

秋颗酣天酒，春花噀国香。
芗林亲手种，中有洞庭霜。
通判曾温伯生日
释绍嵩（宋代）

玉历标人瑞，膺门鹗独先。
风雷开盛旦，嵩岳降真贤。
壁暗诗千首，官当岁九迁。
得知眉寿永，何但八千年。
同区用孺饮黎惟仁南楼
欧大任（明代）

满目山川得共游，词人卜筑有菟裘。林开霞色常侵席，风引江声半入楼。

笔底谁能酬赵璧，尊前犹自揽吴钩。不妨白首频相过，时系篱门紫玉骝。
赵成甫招饭次默夫韵
王灼（宋代）

鸟声呼客急，花影过帘迟。
酒滟东西玉，枰残白黑棋。
稍惊风弄袖，真恐雨催诗。
一笑留归骑，斜阳无限时。
行路难和鲜于大夫子骏
晁补之（宋代）

赠君珊瑚夜光之角枕，玳瑁明月之雕床。
一茧秋蝉之丽縠，百和更生之宝香。
秾华纷纷白日暮，红颜寂莫无留芳。
人生失意十八九，君心美恶那能量。
愿君虚怀广末照，听我一曲关山长。
不见班姬与陈后，宁闻衰落尚专房。
黄彦昭时思阁
杨时（宋代）

孤丘锁千岑，层阁跨云起。
永怀霜露思，时未荐醪醴。
钦宗贵收族，蛰蛰神亦喜。
故令傲霜根，骈枝复连理。
黄侯渥洼种，一跃不容拟。
庆源如归墟，万壑自奔止。
终见君子乡，乃是鸣珂里。
京城寓居春日
吴龙翰（宋代）

春城庭院柳风轻，帘影玲珑爱晓晴。
红日半窗吟梦觉，咿哑墙外卖花声。
送魏舍人仲甫为蕲州判官
徐铉（宋代）

从事蕲春兴自长，蕲人应识紫薇郎。山资足后抛名路，

莼菜秋薇忆故乡。以道卷舒犹自适，临戎谈笑固无妨。

如闻郡阁吹横笛，时望青溪忆野王。
闻莺
陆九渊（宋代）

百喙吟春不暂停，长疑春意未丁宁。
数声绿树黄鹂晓，如笑从前着意听。
采桑子（赠丽华）
郭应祥（宋代）

饯筵绿绕红围处，只这孩儿。两泪垂垂。不忍教人遽别离。

别离不作多时计，千日为期。却恐归时。人道寻春已较迟。
赣县向宰座上见绿萼梅主簿程开老相勉赋诗
曾丰（宋代）

素与百花少相谐，醉眼时为梅一开。岭南岭北几十种，人所常见非奇瑰。

中有孤根别风骨，白金镂盏玻璃台。白华红萼虽倾国，但恐红非本来色。

逃红归绿未到真，与真相近亦天德。化工厌驳会还纯，华萼并教同一白。
明堂侍祠十绝
王庭（宋代）

唱彻严更凤钥开，侍祠济济列崇陔。
小臣亦忝廊西献，惟秉温恭对越来。
步月窥红叶姬读书
黄渊（明代）

明月甘心负，孤灯忍自寒。诗书忘夜永，罗绮代君单。

奇处见余否，古人谁汝安。冷风吹骨峭，不敢靠阑干。
次韵和景彝对月
梅尧臣（宋代）

萧萧风雨变凉意，索索晚云开斗晴。
已洗浮埃天外静，忽生圆月树头明。
草根虫穴吃来久，屋角星河落更清。
我愧西垣侍臣比，景寒霜鬓两三茎。
挽饶武博二首
陈元晋（宋代）

方客戎幢右，俄旌墓道傍。
堂虚空老桂，星冷落魁芒。
留程文样走，传家奏稿香。
乡评偕李谢，虽死有幽光。
江峡寇乱寄怀吟僧
李洞（唐代）

半锡探寒流，别师猿鹤洲。二三更后雨，四十字边秋。

立塞吟霞石，敲鼙看雪楼。扶亲何处隐，惊梦入嵩丘。
春兴戏题赠李侯
岑参（唐代）

黄雀始欲衔花来，君家种桃花未开。

长安二月眼看尽，寄报春风早为催。
和砚村侄旸村即暮诗
陈艺衡（清代）

深林人静野花妍，云里相留欲暮年。暂出新诗开笑口，休题生暮到荒田。

约寻梅过邻村路，迟载酒来腊月天。溪北渔翁曾旧识，重游不用买舟钱。
雨中留宿张幼千家 其二
黎民表（明代）

不为愁风雨，还因恋解携。途长思老马，梦短怯晨鸡。

离思中年恶，音书后夜题。片帆何处落，邗水易东西。
黄兵部生辰四首 其三
陈渊（宋代）

蚤岁飞荣应宿郎，至今鸡舌尚含香。未应驷马誇流俗，只为慈亲乐故乡。
偈三十五首
释祖珍（宋代）

青春已去，朱夏斯临。
放下横肩楖栗，宴坐古佛丛林。
荆山之璞楖须觅，赤水之珠何用寻。
纵饶寻觅得，失却本来心。
句
史骧（宋代）

坐禅猿鸟看，谈易鬼神听。
追和学士胡公秋日同陪驾重游太液池 其五
金幼孜（明代）

辇路通瑶岛，天河跨玉津。凉风生细浪，疏雨浥香尘。

碧草穿沙短，红菱出水新。宸游多乐事，侍从忝词人。
出典宣城三首 其三
李含章（宋代）

分符惭寡术，荣抃出京畿。况值新秋节，重经旧钓矶。

江村初雨歇，水国淡烟微。一路风光好，还同衣锦归。
初到延平会四邑宰
陈宓（宋代）

经岁旱荒仍疾疠，字子职业合何如。
去年欠负都蠲了，好把新租议减除。
州宅
王十朋（宋代）

鉴水稽山拥卧龙，黄堂人似坐仙宫。风流惟有元才子，终日赋诗屏障中。
赠兵部尚书鲁肃简公挽词三首
宋庠（宋代）

昔事重明邸，俄陶万物钧。
专怀长孺直，终损武侯神。
舟壑先成夜，桃蹊遂不春。
惟馀丽牲刻，终古誌名臣。
新晴赏牡丹
陆游（宋代）

杜门睡榻长苍苔，满眼新晴亦乐哉。
小市忽逢蒪菜出，曲栏初乐牡丹开。
不嫌雨后泥三尺，且趁春残醉几回。
自揣明年犹健在，东箱更觅茜金栽。
柳
赵蕃（宋代）

松菊犹存岁晚期，五株柳树复奚为。
风流不在春风日，要看秋风摇落时。
内阁阶砌牡丹为宣庙赐植三首 其三
何吾驺（明代）

一觌羲农绝世知，敢因颜色入宫私。石家绛蜡浑无梦，唐苑沈香漫有思。

欲拟芙蓉怜晚艳，更栽芍药怅繁枝。丝纶片席华林会，攀赏还看绝妙词。
燕二首
张明中（宋代）

芹泥夹岸融融日，野水当门淡淡花。
王谢堂前旧时客，如何肯访野人家。
以摄影心太平草庐图移写无本
丘逢甲（清代）

写影入明镜，移之尺无间。明镜无遁形，难得山真颜。

而况尺幅无，欲写四面山。山中有吾庐，更有山中田。

尝脔知大烹，见羽知吉光。但写一角山，吾庐山之阳。

溪泉何汤汤！树石何苍苍！山尽补以云，中有无尽藏。
醉题
陆游（宋代）

坎止流行五十秋，胸中不解著闲愁。
浩歌野渡惊云起，狂舞空庭挽月留。
性本自然憎截鹤，器非大受愧函牛。
平生最爱严滩路，早晚貂裘换钓舟。
赠陈握卿丙寅1806年兴建魁星堂垣墙
张凤祥（清代）

特隆祀典羡开先，继美端须赖后贤。
七点文星齐射斗，一枝彩笔独凌天。
门墙何止观瞻壮，灵爽从教赫濯传。
愧我无能堪附骥，空随瞻礼乐年年。
拟筑宛在堂奉招石门隐君
傅汝舟（明代）

城外西湖烟雾光，孤山宛在水中央。门开独树悬青磴，径绕千花上碧堂。

兰艇桂桡操自稳，药房荷榻卧偏长。秋波不隔寻真路，乘兴须君到隐乡。
夔府舟中
孔祥淑（清代）

江水滔滔去，春来景倍生。帆从天外落，人在镜中行。

黄鸟含烟啭，青畴带雨耕。长途千里别，不尽故乡情。
郴江百咏并序·湖亭
阮阅（宋代）

城外高堂俯碧湾，山如螺黛水如环。
有时鼓棹来寻胜，直到斜阳未欲不。
山寺
杜牧（唐代）

峭壁引行径，截溪开石门。泉飞溅虚槛，云起涨河轩。

隔水看来路，疏篱见定猿。未闲难久住，归去复何言。
庐山道中 其五
李彭（宋代）

忆昨山阴峰上头，山腰云雨半含愁。苍崖壁立题名处，光怪时时射斗牛。
满江红·十日狂风
管鉴（宋代）

十日狂风，都断送、杏花红去。却是有、海棠枝上，一分春住。桃叶桃根浑未觉，樱桃杨柳成轻负。强尊前、抖擞旧精神，谁能许。

时不再，欢难屡。心未老，杯频举。尚不妨领略，登临佳处。山接武陵余胜气，江吞大别仍东注。叹圣贤、功业与江山，无今古。
枕石
方岳（宋代）

短簟相携入薜萝，且容眠石略婆娑。
未曾八月暑如此，何处中秋天最多。
一壑风烟贫受用，百年时序老消磨。
夕阳篱落谁横笛，似识山樵扣角歌。
人生叹
赵崇嶓（宋代）

壮老互沦谢，百年如奔霆。
竞将无穷忧，劳此有尽形。
生时一幻化，死即归杳冥。
亦有贤达人，视死如未生。
亦有醉梦人，既死心未平。
逆旅朝暮閒，八风无时停。
扰扰安足计，熙然慰吾情。
连雨书事
陈与义（宋代）

白菊生新紫，黄芜失旧青。
俱含岁晚恨，併入夜深听。
梦寐连萧瑟，更筹乱晦冥。
云移过吴越，应为洗余腥。
郡中言怀寄西川萧员外
羊士谔（唐代）

功名无力愧勤王，已近终南得草堂。身外尽归天竺偈，

腰间唯有会稽章。何时腊酒逢山客，可惜梅枝亚石床。

岁晚我知仙客意，悬心应在白云乡。
感镜
白居易（唐代）

美人与我别，留镜在匣中。
自从花颜去，秋水无芙蓉。
经年不开匣，红埃覆青铜。
今朝一拂拭，自照憔悴容。
照罢重惆怅，背有双盘龙。
夜登桐柏上清阁
林表民（宋代）

雨过中宵夜满空，一山松竹韵溪风。
披衣独上上清阁，身在半天云气中。
出门行
曹溶（明代）

出门复入门，游子席不温。生来贵适志，难与妻孥论。

大江东注洗胸臆，低眉缩手空逼仄。苦雨沾泥旧井颓，杨花落尽无颜色。

发兴欲坐隋堤头，朱楼挟瑟打我愁。绿枪金甲塞州县，固应逸士甘扁舟。

已卷书囊宿郊外，日高打鼓临春流。忽闻介马中宵动，千人走哭爷娘送。

填街惊踏波沸天，重关断锁谁能控。不惜骨肉委尘沙，何况罗绮夹梁栋。

军将原无取卵心，遗民自抱伤弓痛。此信传来已三四，长年收棹无行意。

我本山中麋鹿人，且免预他忧乐事。呜呼广陵破后才三夏，客强主弱尤堪讶。

市倡可使酒可饮，榷场鹾舶霸天下。势剧易繁终易涣，隔水遥将舆地看。

芜城不复入新词，蜀冈烟柳旋零乱。如今不飞亦不伏，有眼但见鸣金镞。

驱车何处定粗安，百钱底就君平卜。
送友人（一作送友人南游）
李端（唐代）

闻说湘川路，年年古木多。猿啼巫峡夜，月照洞庭波。

穷海人还去，孤城雁与过。青山不同赏，来往自蹉跎。
家中四威仪 其四
释怀深（宋代）

家中卧，展脚缩脚皆由我。若能一觉到天明，始信参禅输懒堕。
送钱介夫如临漳别野
廖大圭（元代）

南州鼎沸涕堪流，安得如君海上游。果陷孤城谁独免，能寻乐土更无愁。

秫田酿酒终朝醉，荆木开花一树留。亦欲奋飞怜老我，丹霞何处强登楼。
双莲二首 其一
韦骧（宋代）

池间𩉾鞢红，特尔不雷同。共本青跗瘦，骈头秀色充。

湘娥心并恨，江女佩双空。忍负流觞乐，虚教逐暮风。
何满子 久雨
汤莱（清代）

水阔蛙喧叠鼓，树凉蝉咽新音。草长当阶深浸绿，隔帘半壁苔青。

才歇奔腾屋溜，又早滴沥荷阴。

寂寂深闺人倦，风来午梦频惊。云暗只疑天欲暮，几回收拾停针。

问天何事情重，时时珠泪常倾。
括酹江月
林正大（宋代）

问陶彭泽，有田园活计，归来何晚。昨梦皆非今觉是，实迷途其晚远。松菊犹存，壶觞自酌，寄傲南窗畔。闲云出岫，更看飞鸟投倦。

归去请息交游，驾言焉往，独把琴书玩。孤棹巾车邱壑趣，物与吾生何恨。宇内寓形，帝乡安所，富贵非吾愿。乐夫天命，聊乘化以归尽。

刘伯伦酒德颂：有大人先生，以天地为一朝，万期为须臾。日月为扃牖，八荒为庭衢。行无辙迹，居无室庐。幕天席地，纵意所如。止则操■执觚，动则挈榼提壶。维酒是务，焉知其馀。有贵介公子，搢绅处士。闻吾风声，议其所以。乃奋袂攘衿，怒目切齿。陈说礼法，是非锋起。先生于是方捧罂承槽，衔杯漱醪。奋髯箕踞，枕麹藉糟。无思无虑，其乐陶陶。兀然而醉，恍然而醒。静听不闻雷霆之声，熟视不睹泰山之形。不觉寒暑之切肌，嗜欲之感情。俯观万物，扰扰焉如江汉之浮萍。二豪侍侧焉，如蜾裸之与螟蛉。
次韵蒋颖叔、钱穆父从驾景灵宫二首
苏轼（宋代）

与君并直记初元，白首还同入禁门。
玉殿齐班容小语，霜廷稽首泫微温。
病贪赐茗浮铜叶，老怯香泉滟宝樽。
回首鵷行有人杰，坐知羌虏是游魂。
桔井
岳正（明代）

仙翁酿得洞庭秋，一滴能令痼疾瘳。石甃静涵云液冷，银床光动玉华浮。

碧桃漫说来琼岛，绛雪虚传出阆州。我欲相从换毛骨，不知还解乞人不。
齐天乐 咏白秋海棠，兼忆仙品妹
孙云凤（清代）

莲衣未褪星期过，闲庭嫩凉天气。寂寂墙阴，深深苔罅，花吐几分秋意。

冰清玉瘦，正掩映红窗，伴侬憔悴。月澹烟疏，露萤点点短丛缀。

年时夜阑不寐，绛纱笼烛照，微雨初霁。素靥凝愁，幽香酿韵，别有一般风味。

天涯此际。定萧瑟空阶，怅思前事。淅淅西风，怕吹成粉泪。
李公择嘉裕帖赞
岳珂（宋代）

予登五老峰，其下盖有山房焉。
缭阁层廊，疏松秀篁，
泉璆夜鸣，谷绣晨张。
公方读书其间，盖已会此趣于胸中之藏。
然则摛墨池之华，撷彩笔之芳，
发其绪余，书尺七襄，
固知其自然云锦之章也。
赴阙
文天祥（宋代）

楚月穿春袖，吴霜透晓鞯。
壮心欲填海，苦胆为忧天。
役役惭金注，悠悠欢瓦全。
丈夫竟何事，一日定千年。
为茭桥居士作念念即佛颂
黄庭坚（宋代）

诸介心内，众生心心作佛。
众生心中，诸佛念念证真。
君言诸佛无相，山鬼窟里安葬。
即今十二时中，是谁随波逐浪。